KOMISIJOS REGLAMENTAS (EB) Nr. 998/2008
2008 m. spalio 14 d.
kuriuo nustatomi 2009 finansiniais metais superkamiems intervenciniams žemės ūkio produktams taikytini nuvertėjimo koeficientai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 3 straipsnio 3 dalį,
kadangi:
(1)
2006 m. birželio 21 d. Komisijos reglamento (EB) Nr. 884/2006, nustatančio Tarybos reglamento (EB) Nr. 1290/2005 nuostatų dėl intervencinių priemonių finansavimo iš EŽŪOGF ir valstybių narių mokėjimo agentūrų saugojimo valstybės sandėliuose operacijų apskaitos taikymo taisykles (2), 4 straipsnio 1 dalies d punkte nustatytas intervencinių valstybės sandėliuose saugojamų produktų nuvertėjimo finansavimas.
(2)
Reglamento (EB) Nr. 884/2006 VIII priedo 1, 2 ir 3 punktuose apibrėžtas nuvertėjimo apskaičiavimas. Žemės ūkio produktų supirkimo metu nuvertėjimo procentinis dydis atitinka didžiausią skirtumą tarp pirkimo kainos ir numatomos atitinkamo produkto realizavimo kainos. Šis procentinis dydis nustatomas kiekvienam produktui prieš kiekvienų finansinių metų pradžią. Komisija pirkimo metu gali apriboti nuvertėjimą iki tam tikros procentinio santykio, ši dalis negali sudaryti mažiau nei 70 % viso nuvertėjimo dydžio.
(3)
Tam tikriems produktams 2009 finansiniais metais turėtų būti nustatyti koeficientai, kuriuos intervencinės agentūros turi taikyti mėnesinėms šių produktų supirkimo vertėms, kad agentūros galėtų nustatyti nuvertėjimo dydžius.
(4)
Šiame reglamente numatytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytiems produktams, supirktiems pagal intervencines priemones, kurie į sandėlį pateikiami ir intervencinių agentūrų perimami nuo 2008 m. spalio 1 d. iki 2009 m. rugsėjo 30 d., intervencinės agentūros kiekvieno mėnesio produktų supirkimo vertėms taiko minėtame priede pateikiamus nuvertėjimo dydžius.
2 straipsnis
Išlaidų sumos, apskaičiuotos atsižvelgiant į šio reglamento 1 straipsnyje nurodytą nuvertėjimą, Komisijai pranešamos teikiant deklaracijas, nustatytas Komisijos reglamentu (EB) Nr. 883/2006 (3).
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas taikomas nuo 2008 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. spalio 14 d.